钦定古今图书集成/明伦汇编/闺媛典/第048卷 > 柯节妇陈氏
## 钦定古今图书集成/明伦汇编/闺媛典/第048卷 > 柯节妇陈氏

按《元史列女传》：“柯节妇陈氏者，长乐石梁人。至正二
十一年，海贼劫石梁，其夫适在县郭。陈氏出避，遇贼，
被执以行。陈氏且行且骂，贼乱捶之，挟以登舟，骂不
已，忽振厉自投江中。其父方卧病，见其至，呼之不应，
骇曰：‘吾岂梦耶’？既而有自贼中归者，言陈氏死状，乃
知其鬼也。明日，尸逆流而上，止石梁岸傍。时甚暑，尸”
已变，其夫验其背有黑子，乃恸哭曰：“是吾妻也。舁归
殓之。”

又按《闽书》：陈三娘，嫁石梁柯宗实。其父希亮有末疾，
而嗣子微弱。陈虽适柯，犹经纪外家事。至正二十年，
海贼劫石梁，宗实适在县郭，陈治任将迯，念其父疾，
奔往省之，遇贼执焉。且行且骂。贼怒捶之，驱至舟，置
之蓬上。时柯族有童孙枢亦被执，陈指语贼曰：“是儿
吾伯氏子，伯氏早死，惟此儿也。儿怀有金，幸许赎命。”
贼因取儿金置儿大桶中，浮之，陈寻赴水死。贼退之
明日，尸逆流而上，止石梁峰傍。宗实舆归敛之，年甫
三十。其女弟适杜，时贼至而杜外出。姑曰：“盍逃？”曰：“夫
不在，迯将孰从？”贼突至，击姑仆地。女弟抱姑号泣，贼
掠之去，女弟戟手骂贼，被断臂死。